Alle vidner i ankesagen mod to svenske statsborger er nu afhørt. De to svenske mænd er tiltalt for at have dræbt 39-årige Eddie Karl-Johan Christensen.

En stribe vidner har mandag været i Landsretten i Aalborg for at give deres forklaring i sagen om drabet på Eddie Karl-Johan Christensen. Nu er alle vidner afhørt efter fem dage ved Landsretten, hvor også de to tiltalte svenske mænd er blevet afhørt. De fleste vidner afgav også forklaring i byretten i Hjørring sidste efterår, og derfor er der ikke kommet meget nyt i sagen. Men en ting har der været større fokus på i Landsretten end tilfældet var det i byretten. Forsvareren til den 54-årige svensker, som i oktober sidste år blev kendt skyldig i drabet på Eddie Karl-Johan Christensen, har nemlig lagt stor vægt på at finde ud af, om der fortsat kan findes spor af DNA inde i løbet på en pistol, hvis pistolen er blevet affyret, efter DNA’et er kommet ind i løbet på pistolen. DNA fra Eddie fundet i revolvers løb I netop denne sag om drabet på Eddie Karl-Johan Christensen er der fundet spor af DNA, som med al sandsynlighed stammer fra Eddie Karl-Johan Christensen i løbet på en revolver. Ifølge forklaringer i retten skulle samme revolver, 18 til 20 timer efter skuddet mod Eddie, have været brugt til at skyde Eddies hund Rocco, og derfor har det været vigtigt for den 54-åriges forsvarer at få slået fast, om DNA fortsat kan være i revolveren. Forsvareren til den 54-årige svensker begyndte ankesagen i Landsretten med et ønske om, at der skulle laves ny efterforskning i sagen, hvis de vidner, med forstand på DNA og våben, ikke kunne svare på spørgsmålene om DNA i løbet. Den nye efterforskning skulle bestå af prøveskydninger, og det kunne potentielt udsætte ankesagen. Efter alle vidner i sagen var afhørt mandag, valgte forsvareren ikke at komme med en begæring om ny efterforskning i sagen, og derfor skal der ikke laves prøveskydninger. Ankesagen fortsætter derfor som planlagt med procedure tirsdag, hvor de to forsvarer og anklageren vil komme med deres bedste argumenter for, hvorfor de mener, at de to svenskere enten skal kendes skyldig eller frifindes. Begge tiltalte nægter sig skyldig Ved byretten blev den 54-årige svenske mand kendt skyldig i manddrab og fik en dom på 13 års fængsel, som han ankede med det samme. Både i byretten og også i Landsretten har han nægtet sig skyldig i manddrab og har forklaret, at han ikke har skudt Eddie Karl-Johan Christensen, og at han i øvrigt ikke har nogen idé om, hvem der skulle have gjort det. Den anden tiltalte i sagen, en 47-årig svensk mand, blev ved byretten frifundet for manddrab, og i Landsretten har han nægtet sig skyldig i manddrab. Han har modsat den 54-årig svensker forklaret, at han så, hvem der skød Eddie Karl-Johan Christensen på klos hold 9. maj 2020. Både i byretten og nu i Landsretten har han forklaret, at det var den 54-årige svensker, som skød Eddie Karl-Johan Christensen ude på en ejendom ved Elling.